Eesti Kunstiteadlaste ja Kuraatorite Ühing

Eesti Kunstiteadlaste ja Kuraatorite Ühing (varem: Eesti Kunstiteadlaste Ühing) on kunstiteooria, kunstiajaloo ja kunstikriitika ning kunstiprojektide kureerimisega tegelevate isikute vabatahtlik ja poliitiliselt sõltumatu loominguline ühendus. Ühing asutati 16. märtsil 1993. Ühingu eelkäija oli Eesti Kunstnike Liidu kunstiteadlaste sektsioon. 

Eesti Kunstiteadlaste ja Kuraatorite Ühing (EKKÜ) kuulub alates 2008. aastast ülemaailmsesse kunstiteadlaste ühendusse Comité international d'histoire de l'art (CIHA).http://www.ciha.org/  

EKKÜ on alates 2013. aastast EV kultuuriministeeriumi poolt tunnustatud loomeliit.

Eesti Kunstiteadlaste ja Kuraatorite Ühing korraldab igal aastal kunstiteaduse valdkonda käsitlevat avalikku aastakonverentsi või -seminari. Samuti annab ühing igal aastal välja aastapreemiat, mis antakse üle ühingu üldkogul ühele ühingu liikmele eelmise aasta teadusliku või loomingulise panuse eest kunstiteaduse arengusse ning edasise töö innustuseks. Lisaks annab ühing välja teadusajakirja Kunstiteaduslikke Uurimusi. 

Ühingut juhib juhatus, mis valitakse kolmeks aastaks. Aastatel 2023–2026 on ühingu juhatuse esimees Merike Kurisoo. Juhatusse kuuluvad veel Anu Allas, Kadri Asmer, Linda Kaljundi, Krista Kodres, Kai Lobjakas, Ingrid Ruudi ja Virve Sarapik.Juhatus Eesti Kunstiteadlaste ja Kuraatorite Ühingu veebisait.

Viited

Välislingid
Eesti Kunstiteadlaste ja Kuraatorite Ühingu veebisait

Kategooria:Eesti mittetulundusühingud
Kategooria:Eesti kunst